Up-1755/08
Natisni
Opravilna št.:
Up-1755/08
Datum odločitve:
4. 7. 2008
ECLI:
ECLI:SI:USRS:2008:Up.1755.08
Akt:
Ustavna pritožba zoper sodbo Višjega delovnega in socialnega sodišča št. Pdp 709/2007 z dne 25. 4. 2008
Izrek:
Ustavna pritožba zoper sodbo Višjega delovnega in socialnega sodišča št. Pdp 709/2007 z dne 25. 4. 2008 se zavrže.
Evidenčni stavek:
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.b1.5, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Vlagatelj:
družba IMAGE &amp; INFORMATION, d. o. o., Ljubljana
Datum vloge:
13. 6. 2008
Vrsta odločitve:
sklep
Vrsta rešitve:
zavrženje
Dokument:
US28238
Dokument v PDF obliki:
Up-1755-08.pdf
77 KB
Prenesite datoteko
Up-1755/08
4. 7. 2008
SKLEP
Senat Ustavnega sodišča je v postopku za preizkus ustavne pritožbe, ki jo je vložila družba IMAGE & INFORMATION, d. o. o., Ljubljana, ki jo zastopa Aleš Kovač, odvetnik v Ljubljani, na seji 4. julija 2008
sklenil:
Ustavna pritožba zoper sodbo Višjega delovnega in socialnega sodišča št. Pdp 709/2007 z dne 25. 4. 2008 se zavrže.
O b r a z l o ž i t e v
1. Pritožnica vlaga ustavno pritožbo zoper odločitev Višjega delovnega in socialnega sodišča, s katerim je ugodilo pritožbi tožeče stranke (delavec v delovnem sporu) in sodbo prve stopnje spremenilo. Presodilo je, da je redna odpoved pogodbe o zaposlitvi iz poslovnega razloga z dne 30. 5. 2006 nezakonita in naložilo pritožnici, da tožečo stranko pozove nazaj na delo ter ji za čas od nezakonitega prenehanja delovnega razmerja do vrnitve na delo izplača vsa denarna prikrajšanja. Zatrjuje kršitev 2. in 22. člena Ustave. Sodišču očita, da se ni opredelilo do njenega predloga za sodno razvezo pogodbe o zaposlitvi in da je samovoljno odstopilo od ustaljene sodne prakse. Ustavnemu sodišču predlaga, naj o njeni ustavni pritožbi odloči pred izčrpanjem pravnih sredstev ter zadrži izvrševanje izpodbijane odločitve. Predloga utemeljuje z navedbami, da bi ji lahko nastala večja gospodarska škoda, ogroženost poslovanja, nelikvidnost, plačilna nesposobnost in posledično ogroženost njenega obstoja ter delovnih mest.
2. Po 51. členu Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) se ustavna pritožba vloži, ko so izčrpana vsa pravna sredstva. Pred izčrpanjem izrednih pravnih sredstev lahko Ustavno sodišče izjemoma odloča o ustavni pritožbi, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
3. Pritožnica ni izkazala nastanka nepopravljivih posledic kot enega od dveh kumulativno določenih pogojev za izjemno obravnavanje ustavne pritožbe pred izčrpanjem pravnih sredstev. S pavšalno trditvijo, da bi ji lahko nastala večja gospodarska škoda, ogroženost poslovanja, nelikvidnost, plačilna nesposobnost in posledično ogroženost njenega obstoja ter delovnih mest, pritožnica tega pogoja ne more utemeljiti.
4. Ker ni izkazan eden od pogojev za izjemno obravnavanje ustavne pritožbe pred izčrpanjem pravnih sredstev, se senatu Ustavnega sodišča ni bilo treba spuščati v presojo, ali je izpolnjen tudi drugi pogoj.
5. Ker niso podane procesne predpostavke za izjemno obravnavanje ustavne pritožbe,  jo je senat Ustavnega sodišča zavrgel.
6. Senat je ta sklep sprejel na podlagi pete alineje prvega odstavka 55.b člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik senata mag. Miroslav Mozetič ter članici mag. Marta Klampfer in Jasna Pogačar. Sklep je sprejel soglasno.
mag. Miroslav Mozetič
Predsednik senata